
NACIONALINĖS MOKĖJIMO AGENTŪROS PRIE ŽEMĖS ŪKIO MINISTERIJOS BENDRADARBIAVIMO SU PARTNERIAIS TVARKOS APRAŠAS

I SKYRIUS
BENDROSIOS NUOSTATOS

1. Nacionalinės mokėjimo agentūros prie Žemės ūkio ministerijos bendradarbiavimo su partneriais tvarkos aprašas (toliau – Aprašas) nustato Nacionalinės mokėjimo agentūros prie Žemės ūkio ministerijos (toliau – NMA) bendradarbiavimo su partneriais sritis, tikslus, principus, bendradarbiavimo organizavimo tvarką.
2. Aprašas taikomas NMA veiklos srityse (paramos kaimo plėtros, žemės ūkio ir žuvininkystės administravimas), vykdant partnerių atranką, organizuojant apskritojo stalo diskusijas, taip pat, kai yra poreikis NMA partnerį kviesti dalyvauti NMA projektų gauti paramą pagal NMA administruojamas priemones, veiklos sritis ir (ar) veiklas atrankos komitetų (toliau – PAK) veikloje, konsultacijose ir diskusijose bei kituose susitikimuose, įgyvendinant partnerių rekomendacijas bei kitus uždavinius, reikalingus tinkamam NMA bendradarbiavimui su partneriais užtikrinti, išskyrus atvejus, kai reikalingi ekspertai.
3. Šio Aprašo nuostatų privalo laikytis visi NMA valstybės tarnautojai ir darbuotojai, dirbantys pagal darbo sutartis (toliau – darbuotojai).
4. NMA partneriai, kuriuos NMA tokiais pripažįsta šio Aprašo nustatyta tvarka:
4.1. instituciniai partneriai (valstybės ir savivaldybių institucijos ir įstaigos);
4.2. socialiniai partneriai (asociacijos, visuomeninės, nevyriausybinės organizacijos ir kt.);
4.3. mokslo institucijos, švietimo ir mokymo paslaugų teikėjai bei tyrimų centrai.
5. Partneryste siekiama: 
5.1. plėtoti ilgalaikio ir tvaraus bendradarbiavimo tradicijas, gerinti paramos administravimo procesą; 
5.2. sudaryti partneriams galimybę dalyvauti sprendimų priėmimo procese, identifikuojant problemas ir (ar) poreikius, teikiant pasiūlymus, svarstant atskirus veiksmus ir priemones; 
5.3. išklausius išsakytą ar išgirstą nuomonę ir pasiūlymus ieškoti geriausių sprendimų Aprašo 2 punkte nurodytoms NMA veiklos sritims;
5.4. pagerinti priimamų sprendimų kokybę dėl partnerių suteikiamų specifinių žinių, techninių patarimų, taip pat dėl didesnio visuomenės įtraukimo;
5.5. užtikrinti NMA priimamų sprendimų tvarumą;
5.6. teigiamo poveikio viešajam administravimui, padidėjus tarpinstituciniam koordinavimui ir bendradarbiavimui;
5.7. įtraukti partnerius į NMA sprendimų priėmimą, užtikrinti dialogą tarp valstybinio ir nevalstybinio sektorių, taip skatinti pilietinės visuomenės vystymąsi;
5.8. konsensuso, padidėjusių partnerių žinių ir pagerėjusių bendradarbiavimo su valdžios institucijomis gebėjimų.
6. NMA ir partnerių bendradarbiavimas grįstas šiais principais:
6.1. atvirumo – užtikrinti paramos administravimo proceso atvirumą ir skatinti visuomenę aktyviai jame dalyvauti;
6.2. viešumo ir skaidrumo – bendradarbiavimas yra viešas, nuolat supažindinant visuomenę ir interesų grupes su paramos administravimo procesu;  
6.3. efektyvumo – NMA partneriai į paramos administravimo procesą įtraukiami pagal savo kompetenciją ir dėl esminių kausimų;
6.4. sąžiningumo – pareigas atlikti sąžiningai ir laikytis aukščiausių skaidrumo, patikimumo, nešališkumo standartų.

II SKYRIUS
SĄVOKOS

7. Apraše vartojamos sąvokos:
7.1. Apskritojo stalo diskusija – susitikimas, kurio metu NMA, socialinių partnerių, kitų susijusių institucijų atstovai diskutuoja iš anksto suderinta tema, susijusia su paramos administravimo procesu.
7.2. Rekomendacija – partnerių pasiūlymas, kaip ištaisyti diskusijos ar kitu metu nustatytą neigiamą faktų įtaką NMA ar NMA klientų veiklai, pagerinti NMA veiklą bei pasiekti norimų rezultatų.
7.3. Struktūriniai padaliniai – NMA departamentai, jų skyriai ir skyriai, neįeinantys į departamentų struktūrą, vykdantys jiems priskirtas funkcijas.
7.4. Veiksmų planas – dokumentas, kuriame nurodoma, kaip ir iki kada bus įgyvendinamos socialinių partnerių pateiktos rekomendacijos.
8. Už bendradarbiavimo su socialiniais partneriais organizavimą ir terminų kontrolę yra atsakingas NMA Strateginės komunikacijos departamento (toliau – SKD) Viešųjų ryšių skyrius (toliau – VRS). Jis bendradarbiauja su kitais struktūriniais padaliniais. Už bendradarbiavimą su partneriais, kai yra poreikis NMA partnerį kviesti dalyvauti NMA PAK veikloje, yra atsakingas struktūrinio padalinio darbuotojas, kuris yra paskirtas PAK sekretoriumi, bei PAK pirmininkas.

III SKYRIUS
TEISĖS IR PAREIGOS

9. NMA SKD VRS:
9.1. siūlo renginių (apskritojo stalo diskusijų, konferencijų, seminarų, pristatomųjų renginių) su partneriais temas; 
9.2. organizuoja renginius su partneriais;
9.3. informuoja partnerius apie renginius;
9.4. protokoluoja renginių dalyvių pasisakymus bei teikiamas rekomendacijas;
9.5. rengia renginių metu pateiktų rekomendacijų įgyvendinimo veiksmų planus;
9.6. priskiria elektroniniu paštu partneris@nma.lt pateiktas rekomendacijas atsakingiems padaliniams;
9.7. kontroliuoja pateiktų rekomendacijų įgyvendinimą laiku;
[bookmark: _Hlk150265995]9.8. jei yra klausimų, kurie aktualūs NMA klientams, ir jei juos reikia pateikti NMA interneto svetainių DUK skiltyje, per 5 darbo dienas papildo atitinkamų NMA interneto svetainių DUK sąrašą.
10. Struktūriniai padaliniai:
10.1. rengia informaciją diskusijoms, pranešimus;
10.2. svarsto ir įgyvendina partnerių pateiktas rekomendacijas nustatytais terminais, teikia informaciją apie jų įgyvendinimą VRS;
10.3. jei reikia, konsultuojasi su partneriais paramos administravimo klausimais, informuoja VRS vedėją apie jiems tiesiogiai (renginiuose, telefonu, elektroniniu paštu ar kitais būdais) pateiktas socialinių partnerių rekomendacijas;
10.4. atlieka partnerių, dalyvaujančių PAK, atranką, organizuoja jų dalyvavimą PAK;
10.5. partneriai, dalyvaudami apskritojo stalo diskusijose, PAK veikloje, kituose susirinkimuose ir renginiuose:
10.5.1. NMA kvietimu kaip specialistai teikia rekomendacijas NMA dėl teisės aktų pakeitimų, kuriuos inicijuoja NMA, administravimo procedūrų ir NMA veiklos tobulinimo;
10.5.2. NMA kvietimu kaip specialistai teikia rekomendacijas dėl efektyvesnio paramos panaudojimo;
10.5.3. [bookmark: _Hlk79736408]dalijasi paramos kaimo plėtros, žemės ūkio ir žuvininkystės administravimo sričių žiniomis viešuose NMA rengiamuose renginiuose, apskritojo stalo diskusijose;
10.5.4.	veikdami kaip specialistai NMA kvietimu atstovauja savo organizacijai ir išsako savo nuomonę nešališkai, vengia interesų konflikto, informuoja apie galimą interesų konfliktą;
10.5.5.	dalyvaudami apskritojo stalo diskusijose ar kituose NMA renginiuose, atstovauja savo organizacijai ir jos pozicijai;
10.5.6. turi kitas teises ir pareigas, nurodytas PAK reglamente.

IV SKYRIUS
PARTNERIŲ PAIEŠKA IR TVIRTINIMAS

11. NMA yra atvira dialogui su visomis organizacijomis ir institucijomis, kurioms svarbūs paramos žemės ūkiui, kaimo plėtrai ir žuvininkystei administravimo klausimai.
12. Partnerių atranką vykdo Aprašo 8 punkte nurodyti struktūriniai padaliniai ir asmenys. 
13. NMA VRS ne rečiau kaip kartą per metus NMA interneto svetainėje paskelbia priminimą apie galimybę tapti NMA partneriu ir teisę, esant pageidavimui, būti išbrauktam iš šio sąrašo (ši tvarka netaikoma partnerių atrankai į PAK).
14. Galimų partnerių paieška PAK atveju vykdoma šia tvarka:
14.1. partnerių paieška atliekama viešai prieinamuose informacijos ir duomenų šaltiniuose (pvz.: internete, Juridinių asmenų registre, socialiniuose tinkluose, informacijos ir duomenų bazėse ir pan.);
14.2. prieš kviesdama tapti NMA partneriu, NMA nustato ir įvertina, kaip konkreti organizacija yra susijusi su svarstoma sritimi bei kokiu mastu organizacija atstovauja su svarstoma sritimi susijusiems tam tikros suinteresuotos grupės interesams;
14.3. surasti potencialūs partneriai bendradarbiauti su NMA kviečiami raštu, prašant organizacijos sutikimo būti NMA partneriu;
14.4. organizacija, ketinanti tapti partnere, NMA turi pateikti prašymą, nurodydama, kurioje (-iose) srityje (-yse) nori bendradarbiauti su NMA;
14.5. Aprašo 8 punkte nurodyti struktūriniai padaliniai ir asmenys, gavę organizacijų prašymus, vertina potencialius kandidatus į partnerius, ar organizacija veikia kaimo plėtros, žemės ūkio ar žuvininkystės srityje (-yse).
15. Aprašo 8 punkte nurodyti asmenys sudaro partnerių sąrašą ir į jį įtrauktus asmenis informuoja el. paštu ne vėliau kaip per 5 darbo dienas nuo sprendimo priėmimo dienos.
16. Instituciniams partneriams, išskyrus atvejus, kai jie kviečiami dalyvauti PAK, paieškos ir tvirtinimo procedūra netaikoma. Jie, atsiradus poreikiui, pagal kompetenciją kviečiami į renginius šio Aprašo VII skyriuje numatyta tvarka. 

V SKYRIUS
BENDRADARBIAVIMO NUTRAUKIMO IR PARTNERIO ATSTOVO PAKEITIMO SĄLYGOS

17. NMA partneris iš patvirtinto partnerių sąrašo išbraukiamas: 
17.1. partneriui nustojus vykdyti veiklą;
17.2. NMA ar partnerio iniciatyva raštu įspėjus kitą šalį prieš 5 darbo dienas iki numatomo bendradarbiavimo pasibaigimo dienos;
17.3. NMA iniciatyva vienašališkai, kai paaiškėja, kad NMA partneris neatitinka Apraše nurodytų kriterijų, t. y. ne(be)veikia kaimo plėtros, žemės ūkio ar žuvininkystės srityje (-yse), raštu įspėjus partnerį apie bendradarbiavimo nutraukimą ne vėliau kaip prieš 5 dienas iki numatomo nutraukimo dienos.
18. Tais atvejais, kai partnerio skirtas atstovas veikė šališkai, supainiojo NMA viešuosius ir partnerio ar savo privačius interesus, neinformavo apie galimą interesų konfliktą, NMA kreipiasi dėl šio asmens pakeitimo kitu atstovu. Partneris jį pakeičia, deleguodamas kitą atstovą, per 7 darbo dienas nuo NMA kreipimosi gavimo dienos. Jei partneris kito atstovo nedeleguoja, NMA pašalina partnerio atstovą iš PAK sudėties.

VI SKYRIUS
BENDRADARBIAVIMO FORMOS

19. Apskritojo stalo diskusijos, konferencijos – pagrindinės taikomos bendradarbiavimo su partneriais formos. Partneriai gali bet kada kreiptis į NMA, nurodydami renginio atitinkama tema poreikį.
20. [bookmark: _Hlk72391893]Gali būti organizuojami ir kitokios formos susitikimai. Glaudesniam bendradarbiavimui skatinti NMA periodiškai organizuoja (pagal atskirai rengiamą planą ar koncepciją) bendrus NMA darbuotojų ir socialinių partnerių susitikimus. Šių susitikimų metu susipažįstama su praktinėmis paramos panaudojimo aktualijomis ir problemomis. Informacija apie susitikimus skelbiama viešai. Priklausomai nuo susitikimo formos susitikimai yra fiksuojami – parengiama santrauka ir (ar) veiksmų planas dėl socialinių partnerių pateiktų rekomendacijų įgyvendinimo. Veiksmų planas įgyvendinamas Aprašo IX skyriaus nustatyta tvarka.
21. NMA nuolat vykdo konsultacijas su partneriais raštu (įskaitant susirašinėjimą elektroniniu paštu) paramos administravimo klausimais. NMA klientams svarbūs pakeitimai (NMA rengiamų teisės aktų, išorinės interneto svetainės www.nma.lt ar informacinio portalo) derinami su partneriais apklausiant juos.
22. Siekiant tobulinti NMA veiklą, laiku ir tinkamai spręsti kylančias problemas, ne rečiau kaip kartą per metus atliekama socialinių ir institucinių partnerių apklausa. Jos rezultatus NMA SKD direktorius pristato NMA direktoriui, ataskaita taip pat paskelbiama NMA svetainės skiltyje „Partneriai“. Partneriai turi teisę siūlyti ir kitas, papildomas bendradarbiavimo formas bei prisidėti prie jų įgyvendinimo.
23. Efektyviam bendradarbiavimui su šalies rajonų savivaldybių atstovais užtikrinti VRS ne rečiau kaip kartą per metus vykdo bendradarbiavimo apklausą. Remiantis apklausos rezultatais, esant poreikiui, sudaromas bendravimo ir bendradarbiavimo stiprinimo veiksmų planas.
24. Kartą per metus iki 3 rajonų savivaldybių žemės ūkio skyrių ar seniūnijų atstovų paskatinami NMA padėka.

VII SKYRIUS
APSKRITOJO STALO DISKUSIJŲ IR KONFERENCIJŲ ORGANIZAVIMAS

25. Kiekvienų metų pradžioje numatomi tais metais planuojami organizuoti renginiai, jie įtraukiami į VRS darbo planą. Per metus, atsižvelgiant į socialinių partnerių poreikius ir struktūrinių padalinių pateiktą informaciją, numatytų diskusijų bei kitų renginių temos ir skaičius gali keistis. Rengiantis diskusijai ar konferencijai, rekomenduojama naudotis šio Aprašo priede pateiktu Pasirengimo renginiui klausimynu.
26. NMA VRS vedėjui ar atsakingam VRS darbuotojui paprašius, susiję struktūriniai padaliniai nurodo aktualias temas, kuriomis remiantis sudaroma renginio programa. Programą sudaro NMA VRS atsakingas darbuotojas.
27. Konkrečią susitikimo datą ir vietą NMA SKD direktorius suderina su NMA direktoriumi ne vėliau kaip prieš dvi savaites iki renginio dienos. Suderinus datą ir vietą, NMA VRS atsakingas darbuotojas informuoja susijusius struktūrinius padalinius apie renginį, pranešimų temas ir numato pranešimų parengimo terminus. Susijusių struktūrinių padalinių vadovai, gavę informaciją apie renginį, per 1 darbo dieną informuoja NMA VRS atsakingą darbuotoją apie pranešimą skaitysiantį struktūrinio padalinio darbuotoją. Pageidautina, kad pranešėjas būtų iš lektorių (darbuotojų, kurių pareigybių aprašymuose nurodyta tokia funkcija) sąrašo.
28. Kvietimas į renginį ir jo programa elektroniniu paštu išsiunčiama kviečiamiems dalyviams ne vėliau kaip prieš savaitę iki renginio dienos. Šią informaciją išsiunčia NMA VRS atsakingas darbuotojas. 
29. Struktūrinių padalinių parengti pranešimai turi būti atsiųsti elektroniniu paštu NMA VRS atsakingam darbuotojui ne vėliau kaip prieš 3 darbo dienas iki renginio. Pranešimai turi būti parengti laikantis VRS rekomendacijų, pažymėti reikiamais logotipais, atitikti bendruosius pranešimų reikalavimus (aiškios tezės, skaidrėse neturi būti per daug teksto, negali būti gramatinių klaidų), rekomenduojama atsižvelgti į VRS parengtas pranešimų rengimo gaires.
30. Gavęs pranešimus, VRS atsakingas darbuotojas užtikrina pranešimų demonstravimo galimybes renginio metu.
31. Apskritojo stalo diskusijos ar konferencijos metu VRS atsakingas darbuotojas protokoluoja dalyvių pasisakymus bei teikiamas rekomendacijas. 
32. Jeigu susitikimai vykdomi nuotoliniu būdu per „Microsoft Teams“ platformą, rekomenduojama, kad apskritojo stalo diskusijos bei susitikimai su socialiniais ir instituciniais partneriais būtų įrašomi naudojant „Microsoft Teams“ stenogramos generavimo funkciją arba analogiškas pažangias technologijas, o protokoluojami naudojantis „ChatGPT“.

IX SKYRIUS
VEIKLA PO DISKUSIJŲ IR KONFERENCIJŲ. PROTOKOLŲ, VEIKSMŲ PLANŲ RENGIMAS IR JŲ ĮGYVENDINIMO KONTROLĖ

33. Po diskusijos ar konferencijos NMA VRS atsakingas darbuotojas per 5 darbo dienas parengia susitikimo protokolą arba santrauką (minėti dokumentai rengiami, jei reikia) bei veiksmų planą partnerių pateiktoms rekomendacijoms, dėl kurių įgyvendinimo renginio metu priimtas sutarimas, ir pateikia susitikimo dalyviams derinti.
34. Gavęs susitikimo protokolą (arba santrauką) ir veiksmų planą, atsakingo struktūrinio padalinio vadovas per 5 darbo dienas pateikia pastabas ir veiksmų plane nurodo priemonę, kurią naudos įgyvendindamas rekomendaciją, nurodo datą, iki kada tai turės būti atlikta.
35. Jei veiksmų planas didelės apimties arba neįmanoma tiksliai identifikuoti padalinio, kuriam skirta atitinkama rekomendacija, VRS vedėjas gali sušaukti susirinkimą ir į jį pakviesti struktūrinių padalinių, kuriems, jo manymu, rekomendacija taikoma, vadovus.
36. Jei po susitikimo yra sudaromas veiksmų planas, suderinus su struktūrinių padalinių vadovais ir, jei reikia, kitų institucijų dalyviais, jis turi būti patvirtintas artimiausiame vadovų pasitarime.
37. Pagal pastabas pakoreguotas protokolas (arba santrauka) ir veiksmų planas per 1 darbo dieną paskelbiami NMA svetainės www.nma.lt skiltyje „Partneriai“, apie tai informuojami renginyje dalyvavę partneriai. Partneriai turi teisę per 3 darbo dienas pateikti savo pastabas, pagal kurias gali būti pakoreguotas protokolas, santrauka ar (ir) veiksmų planas, apie tai informuojant susijusias šalis.
38. Veiksmų plane numatytos rekomendacijos įkeliamos į Užduočių valdymo informacinę sistemą (toliau – UVIS). Veiksmų plano įgyvendinimo kontrolė (rekomendacijų įgyvendinimo terminų priežiūra) atliekama bendra NMA vadovybės ir struktūrinių padalinių vadovų pasitarimo reglamente nustatyta tvarka. Paramą administruojantis padalinys, elektroniniu paštu gavęs VRS patvirtinimą, kad veiksmų planas suderintas, apie partnerių pasiūlymus dėl Europos Sąjungos reglamentų ar paramos priemonių administravimo taisyklių pakeitimo ir paramos priemonių įgyvendinimo taisyklių pakeitimo per 5 darbo dienas raštu praneša Žemės ūkio ministerijai.
39. Jei paaiškėja, kad už rekomendacijos įgyvendinimą atsakingas struktūrinis padalinys nesuspės laiku įgyvendinti jam adresuotos rekomendacijos, apie tai elektroniniu būdu jis informuoja  VRS vedėją ir atsakingą darbuotoją, nurodydamas datą, kada atitinkama rekomendacija bus įgyvendinta. Jei reikia, atsakingo struktūrinio padalinio vadovas apie tai informuoja NMA direktorių.
40. [bookmark: _Hlk72392070]Struktūrinis padalinys, įgyvendinęs jam skirtą rekomendaciją, UVIS nurodo konkretų dokumento, kuriuo įgyvendinta rekomendacija, punktą arba išdėsto įgyvendinimo faktą. Už rekomendacijos įgyvendinimo kokybę atsako struktūrinis padalinys, kuriam ta rekomendacija buvo skirta. 
Remiantis UVIS pateikta informacija atnaujintas veiksmų planas skelbiamas NMA svetainės www.nma.lt skiltyje „Partneriai“. 
X SKYRIUS
REKOMENDACIJŲ, PATEIKTŲ NE DISKUSIJŲ METU, NAGRINĖJIMAS IR JŲ ĮGYVENDINIMAS 

41. [bookmark: _Hlk71785578]Partneriai bet kada turi galimybę pateikti rekomendaciją elektroniniu paštu partneris@nma.lt. Pasiūlymas turi būti teikiamas visos atstovaujamos organizacijos vardu. 
42. [bookmark: _Hlk72392191]Jei struktūrinio padalinio atstovui socialinio partnerio rekomendacija pateikiama tiesiogiai (atstovaujant NMA renginiuose, telefonu ar kitais būdais), jis privalo ne vėliau kaip per 1 darbo dieną rekomendaciją pateikti elektroniniu paštu partneris@nma.lt. Pažymėtina, kad tiesioginė rekomendacija NMA struktūrinio padalinio atstovui laikytina lobistine veikla. Pateiktą rekomendaciją darbuotojas deklaruoja pagal Korupcijos prevencijos politikos įgyvendinimo Nacionalinėje mokėjimo agentūroje prie Žemės ūkio ministerijos tvarkos aprašo, patvirtinto NMA direktoriaus 2009 m. rugpjūčio 28 d. įsakymu Nr. BR1-631 „Dėl Korupcijos prevencijos politikos įgyvendinimo Nacionalinėje mokėjimo agentūroje prie Žemės ūkio ministerijos tvarkos aprašo patvirtinimo“ (toliau – Tvarkos aprašas), 3 priede nustatytą tvarką.
43. VRS atsakingas darbuotojas gautą rekomendaciją išanalizuoja, pristato SKD direktoriui ir ne vėliau kaip per 3 darbo dienas nuo rekomendacijos gavimo pateikia atsakingo struktūrinio padalinio vadovui per UVIS. VRS atsakingas darbuotojas taip pat patikrina, ar teikiantis pasiūlymus socialinis partneris yra užsiregistravęs lobistu, jei nėra, atsakingas darbuotojas Tvarkos aprašo nustatyta tvarka informuoja Prevencijos ir saugos departamento Kokybės skyriaus patarėją, atsakingą už korupcijai atsparios aplinkos kūrimą NMA.
44. Atsakingo struktūrinio padalinio vadovas / jo paskirtas asmuo per 2 savaites nuo pasiūlymo gavimo:
44.1. imasi visų reikalingų priemonių pasiūlymui išanalizuoti;
44.2. analizės rezultatus ir idėją suderina su susijusių struktūrinių padalinių vadovais ir NMA vadovybės atstovu;
44.3. naudodamasis UVIS, informuoja apie priimtą sprendimą bei nurodo aiškius veiksmus ir terminus, kaip pasiūlymas bus įgyvendinamas, arba aiškius argumentus, kurių pagrindu pasiūlymas buvo atmestas.
45. Gavęs pirminę informaciją apie rekomendacijos nagrinėjimo rezultatus, VRS atsakingas darbuotojas per 3 darbo dienas ją pateikia pasiūlymo iniciatoriui.
46. Nusprendus rekomendaciją įgyvendinti, suderintus veiksmus ir terminus VRS atsakingas darbuotojas suveda į UVIS.
47. Rekomendacijos ir informacija apie jų įgyvendinimą viešai skelbiamos skiltyje „Partneriai“, informacija kiekvieną mėnesį atnaujinama (išskyrus tuos atvejus, kai nėra aktualios informacijos).
48. [bookmark: _Hlk72312599]Iki kiekvienų metų vasario 1 d. SKD direktorius NMA direktoriui teikia informaciją apie partnerių pasiūlymų, pateiktų elektroninių paštu partneris@nma.lt per praėjusius metus, įgyvendinimo eigą.


XI SKYRIUS
PARTNERIŲ DALYVAVIMAS PAK

49. Kai yra poreikis NMA partnerį kviesti dalyvauti NMA PAK, atsakingas struktūrinio padalinio darbuotojas, kuris yra paskirtas PAK sekretoriumi, suderinęs su PAK pirmininku bei NMA direktoriumi, iš Aprašo 15 punkte nurodyto Partnerių sąrašo arba Aprašo 14 punkte reglamentuota tvarka išrenka partnerius, kurie įtraukiami dalyvauti PAK komiteto darbo reglamente nustatyta tvarka, suteikiant jiems PAK reglamente nustatytas teises ir pareigas:
49.1. partneris, kuris PAK veikloje dalyvaus nuolat / bendradarbiaus periodiškai, patvirtinamas įtraukiant jį į PAK sudarymo įsakymą;
49.2. partneris, kuris į PAK yra kviečiamas, kai atsiranda poreikis, pavyzdžiui, kai dėl sprendžiamo klausimo aktualu gauti partnerio pastebėjimus, reikalingos partnerio veiklos srities sukauptos žinios, t. y. nenuolatiniam / periodiniam bendradarbiavimui, partneris į PAK posėdį kviečiamas PAK reglamente nustatyta tvarka.
50. Partneris, kuris kviečiamas į PAK, įsipareigoja laikytis NMA partnerių etikos kodekso.

XII SKYRIUS
BAIGIAMOSIOS NUOSTATOS

51. Šio Aprašo pagrindu vykstantis NMA ir partnerio bendradarbiavimas yra neatlygintinas, vykdomas savanoriškumo pagrindu ir nėra finansuojamas iš NMA veiklai skirtų lėšų.
52. Informacija apie NMA ir organizacijų bendradarbiavimą, jo apimtį ir rezultatus (aptartus klausimus, priimtus sprendimus ar susijusius susitikimų protokolus) viešinama NMA interneto svetainėje adresu http://www.nma.lt. Už viešinimą atsakingas VRS. PAK sprendimai nėra viešinami.
53. NMA ir partnerio bendradarbiavimo patirties bei rezultatų sklaida, nepažeidžiant 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), gali būti vykdoma ir organizacijos interneto svetainėje, ir (arba) socialiniuose tinkluose.
____________________

Nacionalinės mokėjimo agentūros prie Žemės ūkio ministerijos
bendradarbiavimo su socialiniais partneriais tvarkos aprašo
priedas

PASIRENGIMO RENGINIUI KLAUSIMYNAS

I. Klausimai Strateginės komunikacijos departamento Viešųjų ryšių skyriui
1. Ar suderinta programa ir klausimų eiliškumas su Žemės ūkio ministerijos ir NMA vadovybe?
2. Ar atliktos pirkimų procedūros (jei reikia)?
3. Ar sudarytas galimų renginio dalyvių sąrašas? Ar surinkti jų kontaktiniai duomenys (elektroninis paštas, telefonas)?
4. Ar suderintas NMA atstovų (dalyvių) sąrašas?
5. Ar susitarta, kas skaitys pranešimą?
6. Ar NMA atstovai (dalyviai) galės atsakyti į klausimus dėl teisės aktų taikymo, pirkimų vykdymo, paraiškų, mokėjimo prašymų ir bylų administravimo?
7. Ar rezervuota renginio vieta? Ar susitarta dėl dalyvių sutikimo, registracijos, susodinimo, reikalingos įrangos (kompiuteris, mikrofonai, internetas ir kt.), maitinimo?
8. Ar išsiųstas kvietimas galimiems dalyviams?
9. Ar susisiekta su dalyviais, siekiant išsiaiškinti norimus užduoti klausimus?
10. Ar gautos prezentacijos? Ar jos atitinka reikalavimus?
11. Ar sudarytas užsiregistravusių dalyvių sąrašas? Ar susisiekta su dalyviais, kurie neužsiregistravo?
12. Ar pranešimai atspausdinti, ar parengta kita dalomoji medžiaga?
13. Ar suderinta, kaip NMA atstovai nuvyks į renginį?
II. Klausimai kitiems padaliniams
14. Ar parengtas pranešimas?
15. Ar pranešimo turinys ir kiti svarstomi klausimai suderinti su Žemės ūkio ministerijos susijusiais padaliniais?
16. Ar pranešimo turinys ir kiti svarstomi klausimai suderinti su kitomis susijusiomis institucijomis ar subjektais?
17. Ar pranešime nėra gramatinių klaidų (jei reikia, ar ją peržiūrėjo Dokumentų tvarkymo skyriaus darbuotojas)? Ar pranešimas atitinka bendruosius reikalavimus (aiškios tezės, skaidrėse nėra per daug teksto ir kt.)?
18. Ar parengti atsakymai į dalyvių iš anksto pateiktus klausimus? Ar susitarta, kas juos pristatys?
19. Ar peržiūrėtas veiksmų plano po pastarojo apskritojo stalo įgyvendinimas?
20. Ar susipažinta su dalyvių ar jiems atstovaujančių asmenų paramos bylų situacija, identifikuotas statusas ir problemos?
21. Ar parengta ir pateikta trumpa informacija apie renginio turinį NMA direktoriui?
22. Ar turimi paramos administravimą reglamentuojantys teisės aktai?
23. Ar parengta bendra statistinė informacija apie priemonės (-ių) įgyvendinimą (paraiškų rinkimai buvę / numatomi, turimos / panaudotos lėšos, paraiškų / mokėjimo prašymų statistika, priemonėse numatyti vertinimo terminai, kiti esminiai faktai arba tos priemonės ypatumai)?

_____________________
